Áhersla á jafnréttismál bætir vinnustaðinn 11. nóvember 2019 Landsvirkjun , Alcoa Fjarðaál og Landsbankinn héldu vel sótta ráðstefnu um jafnréttismál á vinnustöðum á Egilsstöðum föstudaginn 8. nóvember . Fyrirtækin , sem öll hafa sett jafnréttismál á oddinn um árabil , ræddu hvers vegna áhersla á jafnréttismál væri vinnustöðum og atvinnulífinu mikilvæg . Þá var einnig rætt um ávinning af jafnlaunavottunum og Jafnréttisvísi Capacent . Hvar eru þær ? Lilja Björk Einarsdóttir bankastjóri Landsbankans flutti erindi undir yfirskriftinni Hvar eru þær ? Í erindi hennar kom fram að þrátt fyrir að Ísland skipaði sér í efsta sæti heimslista þegar kæmi að jafnrétti kynjanna hallaði verulega á konur í efsta stjórnunarlaginu hjá stærri fyrirtækjum . Lilja ræddi um hvað Landsbankinn hefði gert til að setja jafnréttismál á oddinn og hvað hefði áunnist . Hún sagði stefnu bankans í þessum málum vera skýra , en það væri ekki nóg , því henni þyrfti að fylgja eftir og hafa sýnileg markmið . Bankinn heldur kynjabókhald til að halda utan um þau sem koma fram fyrir hönd bankans í ræðu og riti og sagði Lilja það hafa hjálpað mjög til að gera þetta með markvissum hætti og nú væri svo komið að hlutfallið væri jafnt . Einnig ræddi hún um mikilvægi fyrirmynda . Lilja tók skýrt fram að árangur í auknu jafnrétti í atvinnulífi næðist ekki nema stjórnendur settu málaflokkinn í forgang . Mikill ávinningur fyrir fyrirtæki að vinna með jafnréttismál Hörður Arnarson forstjóri Landsvirkjunar sagði frá því hvernig áhersla fyrirtækisins á jafnréttismál hefði leitt til betri menningar og betri vinnustaðar fyrir allt starfsfólk . Landsvirkjun ákvað að setja aukna áherslu á jafnréttismál árið 2017 og tók þá upp samstarf við Capacent um Jafnréttisvísi . Þá var ráðist í heildstæða úttekt á stöðu jafnréttismála í fyrirtækinu , ekki aðeins á mælanlegum þáttum eins og kynjahlutafalli og launum heldur einnig á menningu , samskiptum og vinnuumhverfi . Þessi vinna hefur skilað aðgerðaáætlun jafnréttismála til þriggja ára sem fylgt hefur verið eftir með því að setja niður markmið og mælikvarða . Hörður sagði það hafa verið gefandi vinnu að rýna vinnustaðarmenninguna með starfsfólki og komið sér skemmtilega á óvart hversu öll voru viljug að taka þátt í verkefninu . Meðal þess sem hefur verið breytt er að tekin hafa verið upp ný starfsheiti , nýtt ráðningarferli , áhersla á jafnrétti við gerð markaðsefnis og boðið hefur verið upp á jafnréttisþjálfun fyrir stjórnendur . Það þarf kjark til að ögra vinnustaðarmenningu Frá því að Fjarðaál tók til starfa hefur fyrirtækið haft metnaðarfull markmið þegar kemur að jöfnu kynjahlutafalli á vinnustaðnum . En eitt er að setja markmið og annað að ná því líkt og Guðný Björg Hauksdóttir framkvæmdastjóri mannauðs greindi frá í erindi sínu . Hlutfall kvenna hefur rokkað upp og niður hjá fyrirtækinu , hæst í 32% árið 2008 og lægst í 19% árið 2015 . Með markvissum aðgerðum líkt og breytingu á vaktakerfi og rýningu á vinnustaðarmenningu hefur náðst árangur en Guðný benti á að þetta væri stanslaust verkefni og ekki mætti slá slöku við . Guðný greindi einnig frá því hvernig fyrirtækið tókst á við #metoo byltinguna með því að bjóða upp á kynjaskipta fundi fyrir alla starfsmenn í fyrirtækinu og út úr þeirri vinnu kom vinnustaðarsáttmáli sem starfsfólk kvittaði undir með táknrænum hætti . Það var áberandi krafa bæði kvenna og karla í þessari vinnu að allir vildu vinna á vinnustað þar sem heilbrigð vinnustaðarmenning væri ríkjandi . Að lokum benti Guðný á að við ættum enn heillangt í land hér á landi hvað það varðar að styrkja stöðu kvenna í stjórnendastöðum og eins að létta af þeim álagi á heimili svo þær hefðu jöfn tækifæri til að sækja fram í atvinnulífinu . Fyrirtæki ánægð með jafnlaunavottun Þorsteinn Víglundsson þingmaður Viðreisnar var félagsmálaráðherra þegar lög um jafnlaunavottun voru samþykkt frá Alþingi . Þorsteinn greindi frá því að samkvæmt nýlegri könnun sem unnin var fyrir forsætisráðuneytið væri 81% vottaðra fyrirtækja mjög eða frekar ánægt með Jafnlaunavottunina og þá fannst 75% fyrirtækja vottunin auka yfirsýn og skilvirkni í rekstri . Þegar jafnlaunavottunin var kynnt til sögunnar höfðu mörg fyrirtæki áhyggjur af kostnaði sem vottunarferlið myndi hafa í för með sér en í fyrrnefndri könnun var kostnaður í 8. sæti af 12 valmöguleikum yfir erfiðleika við innleiðingu . Þorsteinn ræddi einnig um mikilvægi þess að karlar létu til sín taka í umræðunni og baráttunni fyrir jafnréttismálum og að þeir litu ekki á hana sem ógn við sig . Kynjajafnrétti væri allra hagur og Þorsteinn sagði að samkvæmt rannsóknum lifðu karlmenn lengur í samfélögum þar sem jafnrétti ríkir . Jafnréttisvísir Capacent Þórey Vilhjálmsdóttir ráðgjafi og meðeigandi hjá Capacent greindi frá Jafnréttisvísi Capacent , sem er verkefni fyrir fyrirtæki og stofnanir sem vilja stuðla að vitundarvakningu um jafnréttismál og móta skýr markmið í framhaldinu . Staðan í fyrirtækinu er metin út frá ítarlegri greiningarvinnu og komið er á fót breytingaverkefnum til að bæta stöðu jafnréttismála og innleiða þau . Notaðir eru mælikvarðar eins og kynjahalli í launadreifingu og glerþakslíkan . Einnig er leitast við það að fá upp á yfirborðið þá ómeðvituðu kynbundnu fordóma sem oft leynast í menningu , umhverfi og skipulagi fyrirtækja . Fyrirtæki og stofnanir sem taka þátt í verkefninu hljóta viðurkenningu þar sem formlega er vottað að fyrirtækið sé aðili að Jafnréttisvísi Capacent . Þórey sagði einnig frá lærdóminum sem hún og samstarfsfélagar hafa dregið af vinnunni með Jafnréttisvísinum , en þau hafa tekið yfir 200 viðtöl við fólk á vinnustöðum og yfir 2.000 manns hafa mætt á vinnustofur hjá þeim . Í lokin sátu þau sem fluttu erindi á ráðstefnunni fyrir svörum í pallborði . Ráðstefnunni stýrði Dagmar Ýr Stefánsdóttir yfirmaður samskipta og samfélagsmála hjá Fjarðaáli . Hægt er að nálgast upptöku af ráðstefnunni á facebook síðu Austurfréttar , þar sem ráðstefnunni var streymt beint á meðan á henni stóð .